SURSE Cosette Chichirău, pe un grup intern al USR: Am cerut amânarea dezbaterii de la Iași, după ce PLUS a venit cu un ultimatum – Ori Liviu Iolu la Primărie, ori nu negociază nimic

Cosette Chichirău, desemnată candidatul USR pentru Primăria Iași, a explicat pe grupul intern de comunicare al filialei ieșene a USR că a cerut amânarea dezbaterii de la Iași cu candidatul desemnat de PLUS, după ce partenerii de alianță au venit cu un ultimatum: Ori Liviu Iolu la Primărie, ori nu negociază nimic, au relatat pentru G4Media.ro surse din partid.

Potrivit surselor citate, Cosette Chichirău a scris pe grupul intern că joi a avut o întâlnire „destul de productivă” cu cei de la PLUS, în care se negociase un raport al candidaților USR/PLUS la alegerile locale în județ de 2 la 1.

„Vineri după-amiază ni s-a dat un ultimatum: ori Liviu Iolu la Primărie, ori nu negociem nimic (liste de consilieri locali sau județeni). Mie mi s-a «oferit» primul loc la Camera Deputaților. Ne-am ridicat la masă pentru că politica matură nu se face prin ultimatumuri”, continuă Chichirău, care precizează că le-a propus celor de la PLUS amânarea dezbaterii „pentru a ieși din politica propriul buric și pentru a consulta și alți actori politici ieșeni”.

Cosette Chichirău spune că nu trebuie să fie ea candidatul dreptei la Iași, dar că nu poate fi nici „cineva care nu e din Iași, nu locuiește în Iași și nu este cunoscut în Iași”.

„Mă întreb în folosul cui de fac aceste mișcări. Îi pasă cuiva de la Iași sau rămânem în logica oamenilor susținuți sau trimiși de la București sau de la Bruxelles? În folosul cui este să fiu eu eliminată din alegerile locale, în favoarea unui candidat cu zero șanse?”, a mai scris Cosette Chichirău pe grupul USR Iași, potrivit surselor citate.

Deputatul Cosette Chichirău a fost aşteptată duminică mai bine de 30 de minute pentru a lua parte la o dezbatere în cadrul Alianţei USR Plus, în care trebuiau prezentate proiectele pentru Iaşi ale candidaţilor celor două partide ale alianţei USR – PLUS la Primăria Iaşi, Cosette Chichirău (USR) şi Liviu Iolu (PLUS), a relatat Agerpres.

Candidatul USR a anunţat iniţial vineri seara câţiva jurnalişti din presa locală că nu va mai participa la dezbatere, ulterior anunţul fiind făcut public sâmbătă după amiaza pe pagina de socializare a USR Iaşi. Liviu Iolu a spus că a aflat de la ziarişti că deputatul Cosette Chichirău a amânat unilateral dezbaterea de duminică.

Sursa Foto: Facebook/ Cosette Chichirău